Oznámenie o opätovnom otvorení ochranného prešetrovania v nadväznosti na rozsudok Všeobecného súdu z 9. novembra 2022 vo veci T-246/19 v súvislosti s vykonávacím nariadením Komisie (EÚ) 2019/67, ktorým sa ukladajú ochranné opatrenia, pokiaľ ide o dovoz ryže indica s pôvodom v Kambodži a Mjanmarsku/Barme

(2023/C 18/05)

1. Rozsudok

Všeobecný súd Európskej únie (ďalej len „Všeobecný súd“) rozsudkom z 9. novembra 2022 vo veci T-246/19, Kambodžské kráľovstvo a Cambodia Rice Federation/Komisia (ďalej len „rozsudok“) zrušil vykonávacie nariadenie Komisie (EÚ) 2019/67 zo 16. januára 2019, ktorým sa ukladajú ochranné opatrenia, pokiaľ ide o dovoz ryže indica s pôvodom v Kambodži a Mjanmarsku/Barme (ďalej len „sporné nariadenie“) (1), ktorým Európska komisia (ďalej len „Komisia“) opätovne zaviedla clá podľa Spoločného colného sadzobníka na dovoz uvedenej ryže na obdobie troch rokov a zaviedla postupné znižovanie uplatniteľnej colnej sadzby, pokiaľ ide o dovoz ryže s pôvodom v Kambodži a Mjanmarsku/Barme.

Všeobecný súd skonštatoval, že Komisia právne pochybila a jej úsudok bol zjavne nesprávny, keď svojvoľne obmedzila rozsah svojho prešetrovania, ktorým zisťovala ujmu spôsobenú výrobnému odvetviu Únie, len na mlyny, ktoré vyrábajú bielenú alebo polobielenú ryžu indica spracovaním nelúpanej ryže pestovanej alebo zozbieranej v Európskej únii. Komisia nesprávne definovala výrobcov z Únie, takže bola chybná aj jej analýza existencie závažných ťažkostí, keďže pri posudzovaní ujmy vylúčila niektorých výrobcov.

Všeobecný súd takisto zistil, že Komisia neposkytla dostatočné dôkazy v súvislosti s úpravami vykonanými pri analýze cenového podhodnotenia.

Všeobecný súd napokon skonštatoval aj to, že Komisia porušila právo žalobcov na obhajobu, ako aj svoju povinnosť zverejniť základné skutočnosti a úvahy, ako aj podrobnosti, na ktorých sú založené. Konkrétne ide o to, že Komisia nezverejnila údaje, na ktorých sú založené ukazovatele spotreby a ujmy, ani analýzu cenového podhodnotenia ani úpravy vykonané v nadväznosti na pripomienky zainteresovaných strán k všeobecnému informačnému dokumentu.

2. Dôsledky

V článku 266 Zmluvy o fungovaní Európskej únie (ZFEÚ) sa stanovuje, že inštitúcie sú povinné urobiť nevyhnutné opatrenia, aby vyhoveli rozsudkom Súdneho dvora. V prípade zrušenia aktu prijatého inštitúciami v kontexte administratívneho postupu, akým sú všeobecné ochranné prešetrovania podľa nariadenia (EÚ) č. 978/2012 (2), dosiahnutie súladu s rozsudkom Všeobecného súdu spočíva v nahradení zrušeného aktu novým aktom, v ktorom je odstránená nezákonnosť, ktorú zistil Súdny dvor (3).

V súlade s judikatúrou Súdneho dvora môže byť postup nahradenia zrušeného aktu obnovený v štádiu, v ktorom došlo k nezákonnosti (4). To predovšetkým znamená, že v situácii, keď je akt, ktorým sa končí administratívny postup, zrušený, toto zrušenie nemá nevyhnutne vplyv na prípravné akty, ako je napríklad začatie ochranného postupu. Napríklad v situácii, keď sa zruší nariadenie ukladajúce všeobecné ochranné opatrenia podľa nariadenia (EÚ) č. 978/2012, ktorými Európska komisia opätovne zaviedla clá podľa Spoločného colného sadzobníka na dovoz na obdobie troch rokov, to znamená, že po zrušení aktu je ochranné konanie stále otvorené, pretože akt, ktorým sa ukončuje ochranné konanie, už nie je súčasťou právneho poriadku Únie (5), s výnimkou prípadov, keď k nezákonnosti došlo v štádiu začatia konania.

V tomto prípade Všeobecný súd zrušil sporné nariadenie z dôvodov uvedených v oddiele 1.

Ostatné zistenia a závery v spornom nariadení, ktoré neboli napadnuté alebo ktoré boli napadnuté, ale Všeobecný súd ich nepreskúmal, zostávajú platné a nie sú ovplyvnené týmto opätovným otvorením.

3. Postup opätovného otvorenia konania

Vzhľadom na uvedené skutočnosti sa Komisia rozhodla opätovne otvoriť ochranné prešetrovanie, ktoré viedlo k prijatiu sporného nariadenia, ktorým Komisia opätovne zaviedla clá podľa Spoločného colného sadzobníka na dovoz tejto ryže na obdobie troch rokov.

Opätovné otvorenie pôvodného prešetrovania sa obnovuje v štádiu, v ktorom došlo k nezrovnalosti.

Účelom opätovného otvorenia pôvodného prešetrovania je odstrániť všetky chyby, ktoré zistil Všeobecný súd, a posúdiť, či po uplatnení pravidiel vysvetlených Všeobecným súdom vzniká dôvod na opätovné uloženie opatrení, čo by viedlo k opätovnému zavedeniu ciel podľa Spoločného colného sadzobníka na dovoz ryže indica s pôvodom v Kambodži patriacej pod číselné znaky KN 1006 30 27, 1006 30 48, 1006 30 67 a 1006 30 98 počas pôvodného obdobia uplatňovania (tri roky, konkrétne od 18. januára 2019 do 18. januára 2022). Keďže sa opatrenia skončili, akékoľvek opätovné zavedenie ciel podľa Spoločného colného sadzobníka by sa vzťahovalo iba na dovoz uskutočnený od 18. januára 2019 do 18. januára 2022.

4. Písomné podania

Všetky zainteresované strany sa vyzývajú, aby oznámili svoje stanoviská, predložili informácie a poskytli podporné dôkazy vo veciach týkajúcich sa opätovného otvorenia prešetrovania. Tieto informácie a podporné dôkazy musia byť Komisii doručené do 30 dní odo dňa uverejnenia tohto oznámenia v Úradnom vestníku Európskej únie, pokiaľ nie je stanovené inak.

5. Možnosť vypočutia útvarmi Komisie vykonávajúcimi prešetrovanie

Všetky zainteresované strany môžu požiadať o vypočutie útvarmi Komisie vykonávajúcimi prešetrovanie. Každá žiadosť o vypočutie by sa mala podať písomne a mali by sa v nej uvádzať dôvody žiadosti. Žiadosť o vypočutie vo veciach týkajúcich sa opätovného otvorenia prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Neskôr sa žiadosti o vypočutie musia predkladať v rámci osobitných lehôt stanovených Komisiou pri jej komunikácii so zainteresovanými stranami.

6. Pokyny na predkladanie písomných podaní a zasielanie korešpondencie

Na informácie predkladané Komisii na účely ochranných prešetrovaní sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa Komisii výslovne povoľuje, že: a) môže používať dané informácie a údaje na účely tohto ochranného konania a b) dané informácie a/alebo údaje môže poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako Sensitive (6). Strany, ktoré predkladajú informácie v priebehu tohto prešetrovania, sa vyzývajú, aby odôvodnili svoju žiadosť o dôverné zaobchádzanie. Od strán, ktoré poskytujú informácie označené ako Sensitive, sa požaduje, aby v súlade s článkom 38 nariadenia o VSP predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií. Ak si však poskytovateľ informácií neželá informácie zverejniť ani povoliť ich poskytnutie tretej osobe vo všeobecnej podobe alebo vo forme zhrnutia a ak sa ukáže, že žiadosť o zachovanie dôvernosti informácií je neopodstatnená, na príslušné informácie sa neprihliada.

Zainteresované strany sa vyzývajú, aby všetky podania a žiadosti vrátane žiadostí o to, aby boli zaregistrované ako zainteresované strany, naskenovaných splnomocnení a osvedčení predkladali cez platformu TRON.tdi (https://tron.trade.ec.europa.eu/tron/TDI). Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: http://trade.ec.europa.eu/doclib/docs/2011/june/tradoc_148003.pdf. Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom platformy TRON.tdi alebo e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom platformy TRON.tdi a e-mailu, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Directorate G Office: CHAR 04/39 1049 Bruxelles/Brussel BELGIQUE/BELGIË

E-mail: TRADE-SAFEGUARD-RICE@ec.europa.eu

7. Nespolupráca

V prípadoch, ak niektorá zainteresovaná strana odmietne sprístupniť potrebné informácie, alebo ich neposkytne v príslušných lehotách, alebo významnou mierou bráni v prešetrovaní, predbežné alebo konečné zistenia, či už pozitívne alebo negatívne, možno v súlade s článkom 13 delegovaného nariadenia Komisie (EÚ) č. 1083/2013 z 28. augusta 2013 vypracovať na základe dostupných informácií.

Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nemusia zohľadniť a môžu sa použiť dostupné skutočnosti.

Ak niektorá zainteresovaná strana nespolupracuje alebo spolupracuje len čiastočne, výsledok môže byť pre túto stranu menej priaznivý než v prípade, keby bola spolupracovala.

Neposkytnutie odpovede v elektronickej podobe sa nepovažuje za nespoluprácu, pokiaľ zainteresovaná strana preukáže, že poskytnutie odpovede v požadovanej forme by jej spôsobilo ďalšiu neprimeranú záťaž alebo ďalšie neprimerané výdavky. Zainteresovaná strana by sa mala v tomto prípade okamžite obrátiť na Komisiu.

8. Úradník pre vypočutie

Dotknutá zvýhodnená krajina a zainteresované strany majú právo na všeobecné vypočutie, pričom musia podať písomnú žiadosť do 21 dní od dátumu uverejnenia tohto oznámenia v Úradnom vestníku Európskej únie a preukázať, že výsledok prešetrovania ich skutočne pravdepodobne ovplyvní a že na ich ústne vypočutie existujú osobitné dôvody.

Zvýhodnená krajina a zainteresované strany sa môžu obrátiť na úradníka pre vypočutie. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti o vypočutie. Každá takáto žiadosť musí byť podaná včas a bezodkladne s cieľom neohroziť riadny priebeh konania. Na tento účel by sa mali zainteresované strany obrátiť na úradníka pre vypočutie v najskoršom možnom čase po vzniknutí udalosti odôvodňujúcej takúto intervenciu. Úradník pre vypočutie preskúma dôvody žiadostí o intervenciu, povahu nastolených otázok a vplyv uvedených otázok na práva na obhajobu, a to s náležitým ohľadom na záujmy dobrej správy vecí verejných a včasné ukončenie prešetrovania. Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: https://ec.europa.eu/trade/trade-policy-and-you/contacts/hearing-officer/

9. Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (7).

Oznámenie o ochrane údajov, ktorým sa všetky fyzické osoby informujú o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://ec.europa.eu/trade/policy/accessing- markets/trade-defence/

10. Zverejňovanie

Zvýhodnená krajina a zainteresované strany, ktoré sa zaregistrovali ako také v rámci prešetrovania, ktoré viedlo k prijatiu sporného nariadenia, budú včas informované o základných skutočnostiach a úvahách, na základe ktorých Komisia zamýšľa vykonať uvedený rozsudok, a budú mať možnosť predložiť svoje stanoviská pred tým, ako sa prijme konečné rozhodnutie.

(1) Ú. v. EÚ L 15, 17.1.2019, s. 5.

(2) Nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (Ú. v. EÚ L 303, 31.10.2012, s. 1), [nariadenie (EÚ) č. 978/2012].

(3) Spojené veci 97, 193, 99 a 215/86, Asteris/Komisia, EU:C:1988:46, body 27 a 28 a vec T-440/20 Jindal Saw/Európska komisia, EU:T:2022:318, bod 115.

(4) Vec C-415/96, Španielsko/Komisia, EU:C:1998:533, bod 31; vec C-458/98 P, Industrie des Poudres Sphériques/Rada, EU:C:2000:531, body 80 až 85; vec T-301/01, Alitalia/Komisia, EU:T:2008:262, body 99 a 142; spojené veci T-267/08 a T-279/08, Région Nord-Pas de Calais/Komisia, EU:T:2011:209, bod 83.

(5) Vec C-415/96, Španielsko/Komisia, EU:C:1998:533, bod 31; vec C-458/98 P, Industrie des Poudres Sphériques/Rada, EU:C:2000:531, body 80 až 85.

(6) Dokument označený ako Sensitive je dokument, ktorý sa považuje za dôverný v zmysle článku 38 nariadenia (EÚ) č. 978/2012. Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(7) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).